Nushi Mahfodz

YB Tuan Nushi bin Mahfodz ialah seorang ahli politik dan personaliti dakwah di Malaysia. Beliau pernah menjadi penasihat syariah di beberapa buah bank. Dalam politik, beliau merupakan Ahli Jawatankuasa Dewan Ulamak PAS Pusat. Beliau telah dipilih sebagai Ahli Dewan Negeri Selangor di DUN Semenyih mewakili Perikatan Nasional pada 2023.

Latar belakang 
Nushi Mahfodz dilahirkan di Glasgow, Scotland pada tahun 1975, dan dibesarkan di Petaling Jaya, Selangor, Malaysia. Beliau merupakan anak kepada pasangan Tuan Guru Dato' Dr Mahfodz Mohamed dan Datin Norain Abd Wahid. Ayahnya merupakan bekas Ketua Dewan Ulamak PAS Pusat dan ahli akademik Islam.

Pendidikan 
Nushi Mahfodz mendapat pendidikan awal di Sekolah Kebangsaan Sri Petaling, Petaling Jaya. Di peringkat menengah, beliau bersekolah di Sekolah Menengah Kebangsaan Agama Simpang Lima, Sabak Bernam; Sekolah Menengah Kebangsaan Agama Kuala Lumpur; dan Kolej Islam Sultan Alam Shah, Klang. Kemudian, beliau menyambung pengajian sarjana muda dalam bidang syariah di Universiti Yarmouk, Jordan (1997) dan sarjana dalam bidang yang sama di Universiti Al al-Bayt, Jordan (2001).

Kerjaya 
Sekembalinya dari Jordan pada 2001, beliau bertugas sebagai pensyarah di Kulliyyah Undang-Undang Ahmad Ibrahim, Universiti Islam Antarabangsa Malaysia (2001-2011). Kemudian beliau menjadi pensyarah di Fakulti Syariah dan Undang-Undang, Kolej Universiti Islam Antarabangsa Selangor sejak tahun 2011. Dalam pada itu, beliau telah dilantik menjadi penasihat syariah di Asian Finance Bank yang berpusat di Qatar bermula tahun 2014 hingga 2017. Apabila Asian Finance Bank diambil alih menjadi MBSB Bank, khidmat beliau sebagai penasihat syariah diteruskan sehingga 2018.

Kemasyarakatan 
Nushi Mahfodz pernah menjadi Yang Dipertua Persatuan Penduduk Bandar Seri Putra, Bangi pada 2016 hingga 2018. Beliau turut pernah dilantik sebagai Ahli Majlis Perbandaran Kajang dari 2014 hingga 2015. Beliau juga sering dijemput menjadi panel penceramah dalam program keagamaan dan pernah mengacarakan program Jentik Hati Suntik Minda yang disiarkan di Astro Oasis.

Politik 
Nushi terlibat dalam Parti Islam Se-Malaysia (PAS). Beliau ialah Ahli Jawatankuasa Dewan Ulamak PAS Pusat dan Ketua Penerangan PAS Negeri Selangor. Dalam pilihan raya 2023, beliau telah dicalonkan bertanding mewakili Parti Perikatan Nasional di DUN Semenyih.

Keputusan pilihan raya

Rujukan

Pautan luar 

 
 

Ahli politik Malaysia berketurunan Melayu
Muslim Malaysia
Tokoh agama Islam di Malaysia
Anggota Parti Islam Se-Malaysia
Anggota Dewan Ulamak PAS
Alumni Universiti Yarmuk
Alumni Universiti Al Al-Bait
PN-PAS